Nafarroako Parlamentuko Mahaiak, 2020ko abenduaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita Nafarroako administrazio publikoetan, beren erakunde publikoetan eta menpeko dituzten zuzenbide publikoko entitateetan euskararen erabilera arautzen duen 103/2017 Foru Dekretua egokitu dezan, ekidite aldera kontratazio publikoan hura abusuzko moduan eta proportziorik gabe interpretatzea.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko abenduaren 9an

Lehendakaria: Unai Hualde Iglesias

MOZIOAREN TESTUA

Izquierda-Ezkerra talde parlamentario mistoko eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko:

Jakinaren gainean gaude abusuzko moduan eta proportziorik gabe interpretatzen ari dela Nafarroako administrazio publikoetan, beren erakunde publikoetan eta menpeko dituzten zuzenbide publikoko entitateetan euskararen erabilera arautzen duen azaroaren 15eko 103/2017 Foru Dekretua, Nafarroako zenbait udaletan eta Nafarroako Gobernuaren deialdietan aplikatzerakoan.

Adibide bat dugu Nafarroako udal bateko enplegu publikorako deialdi bat, oposizio bidez eratzeko garbiketa-lanak egiteko aldi baterako kontratatuko diren izangaien zerrenda, euskarazko A2 hizkuntza-eskakizunarekin, eskolatze-ziurtagiria edo baliokidea edukitzeaz gain. Udalerri horretan euskarazko hizkuntza-eskakizuna ezartzearekin lanpostu horretara iristea mugatuta geratzen da populazioaren % 60 baino gehiagorentzat.

Agerikoa da lanpostu horretarako ez dela euskaraz jakin behar eta, beraz, deialdi horrek eta ezaugarri berak dituztenek urratu egiten dituztela berdintasunaren, merezimenduaren eta eta gaitasunaren printzipioak, enplegu publikora iristeko.

Badira beste deialdi batzuk, zeinetan merezimendu bakarra baita euskaraz jakitea, bazter utzita edozein merezimendu, esperientziakoa zein beste gaitasun edo titulazioei buruzkoa.

Beste deialdi batzuetan merezimendu gisa aitortzen da atzerriko hizkuntzak jakitea, baina ez Nafarroako hizkuntza koofizialetako bat, euskara hain zuzen, jakitea, eta hori egungo foru dekretuaren espirituaren aurkakoa da.

Erabaki proposamena:

Nafarroako Parlamentuak Nafarroako Gobernua premiatzen du lau hilabeteko epean 103/2017 Foru Dekretua egokitu dezan Parlamentuan, halako moduan non ondokoa bermatuko baita:

– Euskara jakitea/titulazioa edukitzea merezimendu gisa baloratzea beste hizkuntzak baloratzen diren deialdietan.

– Hizkuntza-eskakizuna duten lanpostuek lanpostuaren eginkizunei erantzutea.

– Euskara jakitea/titulazioa edukitzea ez izatea merezimendu bakarra inongo deialditan. Alegia, baremo batean sartuko da, non kontuan hartuko baitira lanpostuarekin lotutako beste merezimendu batzuk, esate baterako esperientzia eta prestakuntza.

Iruñean, 2020ko abenduaren 1ean

Eleduna: María Luisa de Simón Caballero